
«Ihsane». Coreografia: Sidi Larbi Cherkaoui. Escenografia: Amine Amharec. Vestuari: Amine Bendriouich. Música: Jasser Haj Youssef. Il·luminació: Fabiana Piccioli. Vídeo: Maxime Guislain. Dramatúrgia: El Arbi El Harti. Assistència a la coreografia: Manuel Renard, Pascal Marty, Patrick Williams Seebacher (TwoFace). Disseny del so: Alexandre Dai Castaing. Interpretació musical: Fadia Tomb El-Hage, Mohammed el Arabi-Serghini (veu), Jasser Haj Youssef (viola d’amore), Gaël Cadoux (piano), Gabriele Miracle Bragantini (percussions), Yasamin Shahhosseini (oud). Una coproducció del Ballet du Grand Théâtre de Genève, Eastman, Théâtre du Châtelet, Théâtres de la Ville de Luxembourg, Tanz Köln, Internationaal Theater Amsterdam, Festspielhaus St. Pölten (AT), el Grec 2025 Festival de Barcelona i el Centre National des Arts Ottawa. Festival Grec 2025. Teatre Grec, Barcelona. De l'11 al 12 de juliol 2025.
La funció del 12 de juliol, suspesa a causa de l'alerta meteorològica.

_______________________________________________________________
Mans que delimiten i alliberen l’aire

Sidi Larbi Cherkaoui ha tornat amb la seva intensa sensibilitat. Ihsane és el retrat d’un crim per racista i homòfob. Al 2012, van atonyinar un jove a Lieja, que va causar una notable revolta social. Milo Rau en va fer un muntatge, anys enrere. Diu Larbi que la peça vol ensenyar la diferència àrab, perquè sovint, des d’Europa es tendeix a unificar com un tot absolut. Ell, fill de mare belga i pare marroquí, reivindica els matisos en el seu habitual cant a l’empatia amb l’altre. Més enllà del fons, la forma del muntatge, carregada d’imatges i amb 25 ballarins i sis músics que toquen la música en directe, atrapa l’aire, amb uns moviments de braços magnètics, compassats, fins i tot des de la diferència. No és només moviment, és dansa en majúscules perquè captiven en el seu exercici d’atrapar l’aire, en unes coreografies puntuals, però que ho arrabassen tot.


En el món de Larbi, les catifes són espai d’acollida però també elements per a embolicar morts amb urgència. Les tasses de te desapareixen quan arriba la violència. I les pantalles d’uns mòduls que transformen l’escena projecten escenes de desgràcia mentre una bandera palestina va omplint el seu triangle vermell de sang innocent. El coreògraf insisteix amb la necessitat de pensar en llibertat i sense prejudicis. La mort d’Ihsane va aixecar una protesta que va sensibilitzar. Sembla que, ara, ho demani també de les altres víctimes desconegudes, patides en latituds molt llunyanes de l’orgullosa Europa, independentment de preferència sexual i procedència. Per això els ballarins s’adrecen al públic llençant les catifes mortuòries, i repartint les flors que preguen per a les víctimes. Al prosceni, es van passant grapats de sorra, metòdicament, com un ritual sentit, intentant que aquell símbol restableixi confiances, camins de llum, que ajudin a compadir-se de les víctimes i lluitar pel respecte a les diversitats. Potser el problema és que, amb tant a explicar, la dansa queda en segon pla. Larbi hauria d’entendre que les seves reflexions ja traspassen a la dansa. I que si ho vol concretar amb paraula (la llengua és una altra de les seves obsessions) ho podria argumentar a la sinopsi del programa de mà.


Cherkaoui va ser, juntament Akram Khan (Gisselle, Xenos), un dels coreògrafs que va catapultar el seu pas pel Ballet C de la B d’Alain Platel (Nicht schlafen, Gardenia). Manté, en certa manera, la fórmula (tot i que hagi desplaçat la partitura barroca als sons d’arrel O populars) i l’escenografia és un element més del ball, perquè es va transformant, tot i que ara disposi d’elements més realistes com el temple.


Va sorprendre amb Sutra en una coreografia que incoropora monjos Shaolin a la seva proposta contemporània amb una sorprenent ductilitat. No va ser tan rodó Puz/zle, que figura com l’últim treball al Teatre Grec, tot i que se’l pot anar seguint sigui al Temporada Alta (Dunas, Play, 4D), o a les programacions del Mercat de les Flors, com ara Fractus V  o Babel (words), principalment.
Jordi Bordes, Recomana, 13 juliol 2025
La festa del dol i la compassió

Com anem d’àrab? En sabem dir unes quantes paraules, o la nostra ignorància és complerta? Doncs, abans que l’escenari s’ompli de dansa, rituals i cerimònies, sacrificis animals que guarden inquietants paral·lelismes amb els sacrificis humans, assassinats homòfobs i escenes de duel col·lectiu i individual  i també de joia col·lectiva i individual i abans que la memòria del pare absent que va morir fa masses anys es faci aquí també ben present, potser cal oferir-li al públic una petita classe d’àrab. I d’ella, no solament se’n podran beneficiar els espectadors: també alguns dels integrants de la companyia necessiten en aquest sentit rebre unes quantes lliçons i millorar força el seu accent.


Així, amb una escena que té quelcom de classe distesa i que li permet també introduir unes gotes d’humor, és com comença Sidi Larbi Cherkaoui el seu nou espectacle. Han passat ja molts anys des que el jove Sidi Larbi amb ascendents magrebins (per part de pare) i belgues amb tarannà flamenc (per part de mare), vinculat llavors a l’emblemàtica companyia Les Ballets C de la B, va realitzar les seves primeres visites als nostres escenaris. I en elles, va deixar ben clar el seu talent com eclèctic ballarí i coreògraf que, com una esponja, havia anat creat un estil personal en el qual s’hi podien reconèixer pinzellades de hip-hop i de dansa africana. De voguing i de Pina Bausch. De Rosas Danst Rosas i de William Forsythe. I l’eclecticisme formava també part ja de les seves primeres coreografies, com aquell admirable Foi en el qual s’apropava als misteris de la fe, tot deixant clar que “la fe pot produir monuments sublims, però també ser una terrible força de destrucció”, mentre a l’escenari confluïa la música religiosa italiana del segle XVI, amb aquella altra nascuda a regions rurals de la immensitat xinesa.


Des de llavors, el creador de Babel (words), un títol que ja ho diu tot, no ha deixat mai d’endinsar-se pels camins de la multiculturalitat, tot buscant gairebé sempre l’aspecte més engrescador de tanta cultural confusió. Però de tant en tant, cal tornar a les arrels. Fins i tot quan les arrels es troben també culturalment dividides. Cherkaoui, després d’haver-li ofert un tribut escènic a la mare, n'ha volgut oferir també un altre al pare, tot viatjant cap al Marroc. Però a l’hora de reivindicar identitats, no ha volgut de cap de les maneres oblidar-se d’aquella altra identitat que implica ser una persona queer, nascuda en un entorn que, lamentablement, no sempre ha sabut ni volgut ni pogut acceptar la identitat queer.


Tornem a classe d’àrab? Si hem fet ja alguns progressos en la matèria, potser sabem ja que la paraula “ihsane” fa referència a un concepte àrab relacionat amb l’excel·lència i la compassió, amb la bondat i l’altruisme, amb els vincles que creen una mena de comunió universal. Tal i com explica Sidi Larbi, la paraula ve a resumir l’idea general d’un espectacle que parla dels vincles que ens connecten amb el passat i de tot allò que ens recorda el que compartim com a humanitat .


Però Ihsane  és també un nom propi. I era justament el nom que figurava al carnet d’identitat de Ihsane Jarfi, un jove noi belga gai que va ser assassinat a la sortida d’una discoteca l’any 2012. La pallissa que va causar la seva mort no sabia res de l’excel·lència, la compassió, la bondat i l’altruisme, associats al nom de la víctima. I aquell crim al qual Milo Rau va dedicar ja un notable espectacle, és evocat també aquí, un cop les breus classes d’àrab deixen pas al viatge cap a les arrels magrebins de Cherkaoui.


Al llarg de trajecte ens esperen escenes de violència que, de manera sublimada, connecten per complert amb aquelles que van acabar amb la vida de Jarfi. I aquestes escenes donen pas a aquelles altres en les quals l’escenografia lleugerament kitsch amb quelcom d’il·lustració per a llibre de contes agafa les tonalitats fosques dels cementiris en els quals els vius vetllen els  morts. Això, quan els cadàvers dels morts no queden enterrats sota les runes d’un gran terratrèmol, com aquell devastador que recuperen de forma virtual les quatre pantalles que envolten l’espai de la representació i amaguen darrera seu els magnífics músics i cantants que acompanyen la proposta.


I després hi ha els altres cadàvers, aquells que no ho són per culpa de cap desastre natural sinó de l’acció militar o paramilitar d’alguns estats que sembla que desconeguin què vol dir la paraula genocidi; no hi ha manera que l’entenguin, ni en àrab ni en cap altra idioma. Les sagnants banderes palestines que acaben també ocupant les pantalles, en donen bon testimoni.


En qualsevol cas, en la proposta de Sidi Larbi hi tenen cabuda també els reconfortants moments en els quals compartir un te ben mentolat et pot tornar a reconciliar amb la humanitat. I en els quals, allò que es comparteix és un grapat de flors o de grans de sorra que et reconecten amb els ancestres, de la mateixa manera que la llum que deixa anar una simple petita espelma, d’aquestes que coneixem també com a espelmes del te, es pot transformar en metàfora de les ànimes que ja no son presents de forma corpòria.


Evidentment, i com no podia ser d'una altra manera,  tenint en compte els antecedents del seu creador, totes aquestes idees i tots els moviments escènics coreogràficament dissenyats que originen, donen lloc a moments de notable bellesa visual. Però cal afegir que amb això, no n'hi ha prou. Cherkaoui crea al voltant d’aquests suggeriments un relat narrativament massa atapeït que, especialment al llarg del seu tram central, s’escora en excés cap a un esteticisme reiteratiu mancat de força teatral.


La bellesa i la qualitat interpretativa (per moments, també lleugerament dispersa), no són suficients. Els bells moviments acaben adoptant un aire cansí, i el cansament es projecta també cap a l’amfiteatre i s’apodera de bona part de nosaltres. La recerca de la identitat i la forma com identificant-nos amb ella podem completar-nos una mica més en allò que ens defineix de forma essencial, segueix despertant la nostra empatia. I el talent de Sidi Larbi, la nostra admiració.


Però aquest cop, el creador s’ha quedat lluny de provocar la nostra sorpresa i la nostra emoció, com sí que ha aconseguit fer-ho en tantes altres ocasions. El seu espectacle, més enllà dels pics de qualitat inqüestionable que ens presenta, es mou més aviat per un territori escènic una mica massa pla i reiteratiu i també potser una mica massa ple d’idees disperses que no s’acaben de concretar a nivell dramatúrgic.

Ramon Oliver, Recomana, 16 juliol 2025

Moments de lucidesa

Ihsane és la segona part d’un díptic que Larbi dedica a les seves arrels: flamenques per part de mare (les quals explorava a Vlaemsch, del 2022) i marroquines per part de pare (en aquest espectacle). Ihsane, per tant, és la continuació d’una recerca de la seva pròpia identitat per part del coreògraf belga, que es tradueix en un viatge de descoberta i autodescobriment, però també de desvetllament de les ja tòpiques mancances i cegueses d’Occident. 
L’espectacle posa en valor diversos elements de la cultura àrab i marroquina, com la llengua, l’hospitalitat, la música, els decorats, la comunitarietat…, però també ens parla de manera entrecreuada de la història del jove marroquí Ihsane Jarfi que va ser brutalment assassinat a Bèlgica en un atac homòfob i racista el 2012.

Aquestes línies de dramatúrgia (El Arbi El Harti), acompanyades de la fantàstica música en directe de Jasser Haj Youssef (amb tot el grup musical, que per mi va ser el millor de l’espectacle), aconsegueixen transportar l’espectador tant en el viatge cultural com en el discurs de l’obra. Un discurs antiracista, pels drets LGTBIQ+, decolonial i antibél·lic que Larbi va col·locar enfront del públic com un mirall històric amb imatges documentals i alhora com un discurs de màxima actualitat amb 4 banderes sagnants de Palestina sobre l’escenari; escena que certament va glaçar la respiració de tot l’amfiteatre amb un silenci especialment incòmode, sabent-nos privilegiats i alhora impotents davant del genocidi que pateix el poble palestí a mans de l’Estat d’Israel.


Més enllà del discurs, generalment compartit en l’àmbit de la cultura, l’aspecte coreogràfic tenia moments de molta lucidesa, en què aconseguíem veure alguna manera de moure’s o un llenguatge diferents dels que estem acostumats, i podíem intuir la influència àrab en el moviment, però certament, no era la tònica de tota la coreografia, que també es valia de recursos justament molt occidentals i ja massa usats. D’altra banda, l’espectacle era innecessàriament llarg, ja que a més de la quantitat d’escenes i recursos que l’espectador no arribava a poder gaudir plenament, la sensació era d’alliçonament, com si en lloc d’anar al teatre haguéssim anat a un centre escolar —com s’insinuava al principi de la peça.

A més, els textos que s’utilitzaven estaven molt poc pensats per l’escena —l’únic que a parer meu funcionava escènicament va ser el de La violència, que justament era més poètic en lloc d’assagístic. Tanmateix, el públic vam agrair infinitament que a més d’anglès (no fos cas que algun occidental no ho entengués) també es recitessin en català per part dels ballarins valencià Juan Pérez Cardona i el català Pau Aran Gimeno. També vaig reconèixer a escena el cubà Julio León Torres, establert a Barcelona. Sempre fa il·lusió veure artistes nostrats en grans escenaris i en grans produccions internacionals.


De fet, la peça compta amb intèrprets del Ballet du Grand Théâtre de Genève, que actualment dirigeix Larbi, però també d’Eastman, la seva pròpia companyia, així com altres intèrprets i artistes que comparteixen les mateixes arrels marroquines que el coreògraf belga. Malauradament, l’alerta de les fortes pluges del cap de setmana va obligar a cancel·lar la segona funció d’aquest espectacle (així com tantes altres activitats a l’aire lliure).

Júlia Vernet, Recomana, 17 juliol 2025

